นายกรัฐมนตรี ยืนยันการขอคืนพื้นที่ผู้ชุมนุมเมื่อวานนี้ เพราะต้องดูแลคนทุกคนที่ได้รับผลกระทบ ไม่เกี่ยวกับการถ่ายรูปหมู่รัฐมนตรีใหม่
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการขอคืนพื้นที่การชุมนุมของหมู่บ้านทะลุฟ้า บริเวณด้านหน้าทำเนียบรัฐบาล เมื่อวานนี้ ว่า ไม่เกี่ยวกับที่จะมีการถ่ายรูปหมู่ของรัฐมนตรีชุดใหม่ ในวันพรุ่งนี้ (30 มี.ค.) เพราะรัฐบาลต้องให้การคุ้มครองประชาชนทุกคน ที่ได้รับผลกระทบทั้งจากการใช้เครื่องขยายเสียงรบกวนโรงเรียน และสถานที่ราชการใกล้เคียง รวมถึงการกีดขวางช่องทางจราจร และขอให้ทุกคนเข้าใจด้วยว่า การใช้สิทธิเสรีภาพตามรัฐธรรมนูญต้องไม่ผิดกฎหมาย ต้องไม่ส่งผลกระทบและไม่สร้างความเดือดร้อนของผู้อื่น         ส่วนที่สื่อสังคมออนไลน์ตั้งข้อสังเกตุของ ส.ส.พลังประชารัฐ ที่รวมตัวกันจัดกิจกรรม รัตนโกเซิร์ฟ จำนวนหลายร้อยคนโดยไม่สวมหน้ากากอนามัย แต่ไม่ถูกเจ้าหน้าที่ดำเนินการเหมือนกรณีของการชุมนุมทางการเมืองที่มักอ้างว่าเป็นการรวมตัวที่ทำให้เสี่ยงการแพร่ระบาดโควิด 19 นายกรัฐมนตรี กล่าวว่า เป็นคนละกรณีและไม่เกี่ยวข้องกัน